Når en person rammes af hjertestop starter kampen mod tiden. For hvert minut, der går, reduceres muligheden for at overleve. I særdeleshed hvis man ikke får den fornødne hjælp. I forvejen er responstiden på øen Egholm længere end på fastlandet. Derudover har øen ikke en offentligt tilgængelig hjertestarter, som kan være med  til at 'genstarte' den store muskel, som pumper blodet rundt i kroppen. - Det er grotesk. Selvom ambulancen bliver sejlet hurtigt herover med færgen, så bør vi helt klart have en hjertestarter på øen. Det ville både betyde, at os øboere og alle de mange turister kunne føle sig lidt mere trygge, siger Torben Lund, der er bosat på Egholm. Udrykning gav øjenåbner For omkring en uge siden hastede en ambulance til Egholm med blå blink, og i den forbindelse blev Torben Lund ringet op af vagtcentralen og spurgt, om det virkelig kunne passe, at der ikke var en offentlig hjertestarter på øen. Til det måtte han svare ja. Efterfølgende tænkte han, at det ikke kunne være rigtigt. Sammen med de øvrige medlemmer af Egholm Samråd forsøger han derfor nu at samle penge ind, så øen med de omkring 100.000 årlige turister og 53 beboere kan få en eller flere hjertestartere til Egholm. Beboere på Egholm har to gange tidligere søgt om at få en hjertestarter til øen, men uden held. Torben Lund håber nu, at tredje gang bliver lykkens gang. - Mange ældre besøger øen, så det bør være en selvfølgelighed, at vi har minimum en eller to offentlige hjertestartere, for hvad nu hvis uheldet er ude, siger han. Beder om hjælp Et pengeinstitut og en ejendomshandler har allerede udvist velvilje og står klar til at donere penge til hjertestarteren. Målet er at få to styks til øen, og de to hjertestartere med dertilhørende skab koster rundt regnet 50.000 kroner. Torben Lund oplyser, at de lige nu cirka har halvdelen af beløbet til den første, eftersom Egholm Samråd også selv har lidt penge, de kan smide i puljen. Han håber dog på hjælp udefra, så Egholm Samråd kan komme nærmere de 50.000 kroner. For som Torben Lund siger, så er det hjælp til selvhjælp. Selvom det tidligere ikke er lykkes at få opsat en hjertestarter på Egholm, så er Torben Lund fortrøstningsfuld. - Jeg er sikker på, at vi kan komme i mål, siger han.

Referat:
Der er ingen offentligt tilgængelig hjertestarter på Egholm, selvom turister og beboere må væbne sig med tålmodighed, før ambulancen når frem.